**דין דין אביב** שמוכרת גם בשם **דינה אביגיל יופה** (נולדה ב-9 באוקטובר 1974) היא זמרת ומורה לפיתוח קול ישראלית.

תולדות חייה
-----------

אביב נולדה וגדלה בתל אביב בשם **דינה אביב** כבת בכורה לזמרים מוצי ועליזה אביב, ולה אח אחד קטן ממנה.

ב-1980 כשהייתה בת שש שרה ביחד עם הוריה, ולאחר מכן בעצמה בשירוויזיון את השיר "מבולבלי" שזכה במקום השני.

אביב הייתה חברה בלהקת צופי תל אביב מטעם שבט צופי ים תל אביב, ואת לימודיה בתיכון עשתה באליאנס תל אביב.

את שירותה הצבאי עשתה אביב בלהקת חיל האוויר.

לאחר שחרורה מצה"ל החלה אביב ללמוד בבית הספר למוזיקה "רימון" במגמת תופים. בבית הספר "רימון" הכירה אביב את
המתופף אלון יופה שנהיה לבעלה.

קריירה
------

בשנת 1996 השתתפה בלהקת התוכנית "קטן עלינו" שהגיש אברי גלעד בערוץ 2 ושרה את שיר הנושא של התוכנית שנקרא "העיקר העיקר להיות מאושר".

בשנת 1999 השתתפה כסולנית באלבום הבכורה של להקת "גאיה" והתפרסמה בלהיט "שיר לאהבה" ("יחד לב אל לב").

בשנת 2000 הוציאה עם אמה עליזה אביב אלבום מוזיקת עולם בשם "עלידין". באותה השנה השתתפה בתפקיד ראשי בסרט ילדים בכיכובה שנקרא "תוף הלב של דין דין".

בשנת 2003 זכתה לפרסומה הגדול הראשון, כאשר שרה את השיר "אם תלך" באלבום הבכורה של הפרויקט של עידן רייכל. השיר נחל הצלחה רבה, וזכה בתואר שיר השנה בגלגלצ וברשת ג'. כעבור שנתיים שרה באלבום השני של הפרויקט, "ממעמקים", את "יש בי עוד כוח". מאוחר יותר השתתפה במופעו של יהונתן גפן "רק דגים מתים שוחים עם הזרם", אותו עזבה לאחר כשישים הופעות עקב היריון מתקדם.

במרץ 2006 הוציאה אביב את אלבום הבכורה שלה, **"סודותיי"** שהגיע למעמד אלבום זהב. בין השירים המפורסמים באלבום היו שיר הנושא שכתבה עם יעל נעים, הדואט "חולמת" עם מוש בן ארי שכתב והלחין את השיר, ו"מוכרת לי מפעם", שכתבה חמוטל בן זאב והלחין עידן רייכל.

בשנת 2007 זכתה בפרס תגלית השנה של אקו"ם. בנוסף, אביב היא אמנית נבחרת של הקרן למצוינות בתרבות וזוכת פרס שר התרבות בתחום הזמר העברי לשנת 2007 בקטגוריית הביצוע.

ב-18 בספטמבר 2008, יצא אלבומה השני של אביב "חופשיה בין עולמות". באלבום התארחו הזמרים אברהם טל בשיר "מסע" וארקדי דוכין בשיר "יום בא לי".

בשנת 2012 יצא אלבום אוסף של אביב, ובו עשרים שירים הן מקריירת הסולו שלה והן מן ההרכבים שבהם הייתה חברה. באלבום נכלל גם שיר חדש לשירו של חיים נחמן ביאליק "מאחורי השער" שהלחין אלון אולארצ'יק, שמבצע אותו בדואט עם אביב.

בעקבות  חזרתו בתשובה של בעלה שהחלה לאחר לידת בנם הבכור, החלה אביב בתהליך דומה שבסופו גם חזרה בתשובה והתקרבה לחסידות ברסלב שם "בוערת אש" כדבריה.

כיום אביב מלמדת פיתוח קול ו"מימוש השליחות לשמח לבבות" לנשים בלבד במסגרת דתית מיוחדת בבית הספר לשירה שבתל אביב הנקרא "אוברטון", וכן בשנים האחרונות יצרו אביב ואמה עליזה גרסה מחודשת של "עלידין", והן מופיעות ברחבי הארץ לנשים בלבד.

חיים אישיים
-----------

אביב נשואה לאלון יופה, ולהם ארבעה ילדים.

מתגוררת בהוד השרון.

דיסקוגרפיה
----------

### אלבומי אולפן

* 2006: סודותיי
* 2008: חופשיה בין עולמות

### אלבומי אוסף

* 2012: האוסף

קישורים חיצוניים
----------------

* אתר האינטרנט הרשמי של דין דין אביב
* דין דין אביב, ברשת החברתית פייסבוק

* דין דין אביב, במיזם "אישים" לתיעוד היצירה הישראלית

* דין דין אביב, באתר שירונט

* דין דין אביב, באתר ספוטיפיי

* דין דין אביב, באתר MusicBrainz (באנגלית)

* דין דין אביב, באתר Tab4u

* דין דין אביב, דף שער בספרייה הלאומית

* דין דין אביב, באתר "שירת נשים"

* דין דין אביב, באתר MOOMA (בארכיון האינטרנט)
* ירעם נתניהו, שליפות עם דין דין אביב, באתר nrg‏, 25 בנובמבר 2008
* יונתן אסתרקין, עם דין דין לחולון: פסטיבל צלילי ילדות ייפתח בחול המועד, באתר nrg‏, 1 באוקטובר 2009
* דעה גלעדי, "הלל", ‏הולכי דרך, באתר כיפה, 14 בדצמבר 2011
* דין דין אביב: מוציאה אלבום על כל ילד, באתר ynet, 16 באוקטובר 2012
* סרטונים שרון רוטר, ‏מבלי להביט לאחור, בערוץ "אורות – טלוויזיה יהודית", 25 בדצמבר 2012
* אביב בקורס לנשים בלבד בבית הספר אוברטון
* קטע קול קובי מידן, ‏"אנשים בלילה" עם דין דין אביב, באתר iCast‏, 29 באוקטובר 2013
* נסים בן חיים, ‏ריאיון עם הזמרת דין דין אביב: על מוזיקה וחזרה בתשובה, באתר כיכר השבת, 23 במאי 2013

הערות שוליים
------------

1. ↑  ביוגרפיה של דין דין אביב, באתר שירונט
2. ↑  קטן עלינו, במיזם "אישים" לתיעוד היצירה הישראלית
3. ↑  תמר סוקניק, האביב של דין דין: קיבלה אלבום זהב, באתר הארץ, 19 במרץ 2007.

| דין דין אביב |
| --- |
| אלבומי אולפן | סודותיי • חופשיה בין עולמות |
| אלבומי אוסף | האוסף |
| סינגלים | "כבר אחרי חצות" • "סודותיי" • "חולמת" • "מוכרת לי מפעם" • "אף לא מילה" • "ספרי לי אהובה" • "שיבוא אליי" • "על כל עלה נושר (הלוואי הלוואי)" • "נועדנו" • "מאחורי השער" |
| השתתפות בסינגלים | "אם תלך" • "יש בי עוד כוח" |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301337505171
* ISNI: 0000 0000 7911 2478
* LCCN: no2010001250
* MusicBrainz: a632df83-bdfa-4cd7-ad32-dc84d886b32e
* VIAF: 106841250
* WorldCat: lccn-no2010001250

 |